ทองปิดร่วง 22.4 ดอลล์
สัญญาทองคำตลาดนิวยอร์กปิดร่วงลงแตะระดับต่ำสุดนับตั้งแต่เดือนมิ.ย. 2555 ที่ 1,553.5 ดอลลาร์/ออนซ์ จากแรงขายกลุ่มกองทุน ETF
4 เม.ย. 2556

สัญญาทองคำตลาดนิวยอร์กปิดร่วงลงแตะระดับต่ำสุดนับตั้งแต่เดือนมิ.ย. 2555 ที่ 1,553.5 ดอลลาร์/ออนซ์ จากแรงขายกลุ่มกองทุน ETF
สัญญาทองคำตลาด COMEX (Commodity Exchange) ส่งมอบเดือนมิ.ย. ร่วงลง 22.4 ดอลลาร์ หรือ 1.42% ปิดที่ 1,553.5 ดอลลาร์/ออนซ์
ทั้งนี้ สัญญาทองคำเดือนมิ.ย.ดิ่งลงแตะระดับต่ำสุดนับตั้งแต่วันที่ 28 มิ.ย. 2555 ขณะที่นักวิเคราะห์ในตลาดระบุว่า แรงขายจากกลุ่มกองทุน ETF ได้กระตุ้นให้นักลงทุนกลุ่มอื่นๆเทขายตาม 
รายงานระบุว่า เมื่อวานนี้ กองทุน ETF ได้ลดการถือครองทองคำลงมาอยู่ที่ระดับ 38.9 ล้านออนซ์ จากระดับของวันจันทร์ที่ 39.1 ล้านออนซ์ นอกจากนี้ รายงานระบุว่า SPDR Gold Trust กองทุนทองคำรายใหญ่ที่สุดของโลก ได้ลดการถือครองทองคำลง 1.5% เมื่อวานนี้ และนับตั้งแต่ต้นปีจนถึงขณะนี้ กองทุน SPDR Gold Trust ได้ลดการถือครองทองคำไปแล้ว 7%